b'\n_START_ARTICLE_\nD\xc5\xbeavaharlal Nehru\n_START_SECTION_\n\xc5\xbdivljenjepis\n_START_PARAGRAPH_\nRojen je bil 14. novembra 1889 v Allahabadu, materi Svarup Rani in o\xc4\x8detu Motilalu Nehruju, bogatemu odvetniku in vplivnemu politiku. Izobra\xc5\xbeeval se je na kakovostnih indijskih \xc5\xa1olah in v Angliji._NEWLINE_Nehru je bil med najbolj pomembnimi politi\xc4\x8dnimi voditelji gibanja za indijsko neodvisnost. Kot vodja Indijskega narodnega kongresa je po razglasitvi neodvisnosti Indije 15. avgusta 1947 prevzel mesto predsednika nove indijske vlade. Naloge predsednika vlade je opravljal do smrti, 25. maja 1964. Za \xc4\x8dasa politi\xc4\x8dnega \xc5\xbeivljenja \xcb\x87ga je britanska kolonialna oblast ve\xc4\x8dkrat zaprla._NEWLINE_Skupaj z jugoslovanskim predsednikom Josipom Brozom Titom in egip\xc4\x8danskim predsednikom Gamalom Abdelom Naserjem je bil podpisnik Brionske deklaracije, ki je ozna\xc4\x8dila za\xc4\x8detek Gibanja neuvr\xc5\xa1\xc4\x8denih._NEWLINE_Ko je bil star 26 let, je o\xc5\xbeenil Kamalo Nehru, ki je imela tedaj 17 let. Poroko so dolo\xc4\x8dili njegovi star\xc5\xa1i. Kamala je po hudi bolezni umrla leta 1936 v \xc5\xa0vici._NEWLINE_Nehru je avtor knjige Odkritje Indije, ki je bila prevedena tudi v slovenski jezik. Leta 1956 jo je izdala zalo\xc5\xbeba DZS.'